จวกแผนผลิตไฟฟ้าระยะยาวขาดความชัดเจน
นักวิชาการ-เอ็นจีโอสับเละแผนพีดีพี 2010 ขาดความชัดเจนไม่ระบุความต้องการไฟฟ้าระยะยาว กลับใช้ตัวเลขจีดีพีสูงเกินจริงกำหนดจำนวนโรงไฟฟ้า
17 ก.พ. 2553

นักวิชาการ-เอ็นจีโอสับเละแผนพีดีพี 2010 ขาดความชัดเจนไม่ระบุความต้องการไฟฟ้าระยะยาว กลับใช้ตัวเลขจีดีพีสูงเกินจริงกำหนดจำนวนโรงไฟฟ้า
รายงานข่าวจากการจัดสัมมนารับฟังความคิดเห็นร่างแผนพัฒนากำลังผลิตไฟฟ้าของประเทศ พ.ศ.2553-2573 (พีดีพี2010) ว่า มีการแสดงความเห็นสอดคล้องกันหลายประเด็นโดยเฉพาะการตั้งข้อสังเกตจากนักวิชาการและกลุ่มเอ็นจีโอที่มองแผนพีดีพีฉบับนี้ไม่มีความชัดเจน โดยไม่มีการระบุถึงปริมาณความต้องการใช้ไฟฟ้าในระยะ 20 ปีข้างหน้า ต่างจากการจัดทำแผนพีดีพีที่เคยปฏิบัติกันมา รวมทั้งไม่มีการกำหนดกรอบระยะเวลาในการนำโรงไฟฟ้าใหม่เข้าระบบในแต่ละปี
นอกจากนี้ ยังใช้สมมติฐานของอัตราการเติบโตทางเศรษฐกิจ(จีพีดี) ที่สูงเกินไปอาจทำให้เกิดผลกระทบกับต้นทุนการผลิตไฟฟ้าและสะท้อนไปถึงค่าไฟฟ้าที่เรียกเก็บจากประชาชนสูงขึ้น  รวมทั้งยังมีการแสดงความเห็นคัดค้านการบรรจุโรงไฟฟ้านิวเคลียร์ในแผนพีดีพี เนื่องจากมีต้นทุนก่อสร้างที่สูง และจะมีปัญหากับชุมชนในพื้นที่เรื่องความปลอดภัย  ส่วนการกำหนดสัดส่วนพลังงานหมุนเวียนก็ยังมีข้อบกพร่อง  ซึ่งบางช่วงกลับไม่มีการผลิตไฟฟ้าจากแสงอาทิตย์และพลังงานลม อาจทำให้ผู้ผลิตไฟฟ้าเอกชนได้รับผลกระทบในการพิจารณาขอสินเชื่อจากสถาบันการเงิน
ด้านนายณอคุณ  สิทธิพงศ์   รองปลัดกระทรวงพลังงาน  ยอมรับว่า แผนพีดีพีรอบนี้แตกต่างจากที่เคยทำมา เพราะขยายระยะเวลาจาก 15 ปีเป็น 20 ปี สาเหตุที่ยังไม่กำหนดปริมาณความต้องการใช้ไฟฟ้าในอนาคตให้ชัดเจน เนื่องจากต้องรอตัวเลขจีดีพีอย่างเป็นทางการจาก สศช. ก่อน ส่วนการใช้โมเดลจีดีพีที่สูงในการสมมติฐานนั้นเป็นการเตรียมพร้อมในการพัฒนาแหล่งผลิตและการจัดหาไฟฟ้าที่ต้องใช้เวลานาน